b"\n_START_ARTICLE_\nKurunta\n_START_SECTION_\nIme\n_START_PARAGRAPH_\nIme je dobil po anatolskem za\xc5\xa1\xc4\x8ditni\xc5\xa1kem bo\xc5\xbeanstvu, v pozni bronasti dobi pogosto povezanim s samci divjih \xc5\xbeivali.\n_START_SECTION_\n\xc5\xbdivljenje\n_START_PARAGRAPH_\nMed glavne vire o Kuruntovem \xc5\xbeivljenju spadata dva sporazuma med Hatu\xc5\xa1o in Tarhunta\xc5\xa1o, omenjena v tako imenovanem Tatavalavovem pismu, \xc5\xa1tevilni pe\xc4\x8dati in skalni napisi. _NEWLINE_Muvatali II. je Kuruntovo vzgojo prepustil svojemu bratu Hatu\xc5\xa1iliju III. na njegovem dvoru. Hatu\xc5\xa1ilijev sin Tudhalija v svojem sporazumu s Kurunto omenja, da so se med njima spletle trdne prijateljske vezi. _NEWLINE_Pomemben dogodek v Muvatalijevem vladanju, ki je verjetno mo\xc4\x8dno vplival na Kuruntovo kasnej\xc5\xa1e \xc5\xbeivljenje, je bila selitev hetitskega dvora v Tarhunta\xc5\xa1o v ju\xc5\xbeni osrednji Anatoliji. _NEWLINE_V bojih za prestol med Mur\xc5\xa1ilijem III. in Hatu\xc5\xa1ilijem III. je Kurunta stopil na Hatu\xc5\xa1ilijevo stran in bil zato bogato nagrajen: Hatu\xc5\xa1ili ga je po prihodu na prestol imenoval za vazalnega kralja Tarhunta\xc5\xa1e, nekdanje prestolnice njegovega o\xc4\x8deta. V tem sporazumu se omenja kot Ulmi-Te\xc5\xa1ub. Na ve\xc4\x8dini tarhunta\xc5\xa1kega ozemlja so takrat vladali lukanski (likijski) osvajalci s podporo iz Ahijave (Ahaja). Tarhunta se je zato med vladanjam Hatu\xc5\xa1ilija III. ukvarjal predvsem s postopnim osvajanjem izgubljenega ozemlja. _NEWLINE_Na bronasti tablici, odkriti v Hatu\xc5\xa1i, je sporazum med Hatu\xc5\xa1ilijem IV. in Kurunto o ponovni podelitvi suverenost nad Tarhunta\xc5\xa1o. V \xc4\x8dasu podpisa sporazuma je Turhunta \xc5\xa1e vedno aktivno osvajal zahodno Anatolijo in pri\xc4\x8dakovano osvojil Parho (Perga v Pamfiliji).  Sporazum je zelo pomemben za sodobne zgodovinarje, ker re\xc5\xa1uje \xc5\xa1tevilne nesporazume v zvezi z anatolsko geografijo bronaste dobe. Sporazum kot tak je odli\xc4\x8dno ohranjen in spada med redke in dragocene starine. _NEWLINE_Zgleda, da Kurunta ni bil zadovoljen s svojim vazalnim polo\xc5\xbeajem in se je v nekem trenutku za\xc4\x8del naslavljati z 'veliki kralj'. Kot kak je omenjen na svojih pe\xc4\x8datih in skalnem napisu v Hatipu na obrobju Konye. Pe\xc4\x8date so odkrili v sami Hatu\xc5\xa1i, bronasta tablica s sporazumom pa je bila namerno zakopana pod tlakovano plo\xc5\xa1\xc4\x8dadjo v bli\xc5\xbeini ju\xc5\xbenih Sfinginih vrat. _NEWLINE_Na splo\xc5\xa1no velja, da je Kurunta uzurpiral prestol Tudhalije IV. ali njegovega naslednika Arnuvande III., vendar mnenja o tem niso enotna. Domnevalo se je tudi, da je Kurunta preprosto razglasil svojo neodvisnost od hetitskih velikih kraljev in da je bila Tarhunta\xc5\xa1a vsaj nekaj \xc4\x8dasa sposobna braniti svojo neodvisnost._NEWLINE_Hieroglifski luvijski napis na zidu ju\xc5\xbene hatu\xc5\xa1ke nekropole omenja napad \xc5\xa0upiluliume II., sina Tudhalije IV., na Tarhunta\xc5\xa1o. V tem \xc4\x8dasu je v Tarhunta\xc5\xa1i vladal kralj Hartapu, sin velikega kralja Mur\xc5\xa1ilija III. in zato Kuruntov ne\xc4\x8dak.\n_START_SECTION_\nUlmi-Te\xc5\xa1ub in Kurunta\n_START_PARAGRAPH_\nMed zgodovinarji je bilo veliko razprav o tem, ali sta bila Ulmi-Te\xc5\xa1ub in Kurunta ista oseba. Primerjava Ulmi-Te\xc5\xa1ubovega in Kuruntovega  sporazuma s Tudhalijo je nekatere zgodovinarje privedla do sklepa, da sta bila ista oseba. Tisti, ki temu oporekajo, omenjajo, da sporazum med Tudhalijo in Kurunto omenja, da je v prej\xc5\xa1njem sporazumu Hatu\xc5\xa1ili zahteval od Kurunte, da se poro\xc4\x8di z \xc5\xbeensko po izbiri kraljice Puduhepe. Tudhalija je kasneje to zahtevo preklical. Te zahteve v Ulmi-Te\xc5\xa1ubovem sporazumu ni, \xc4\x8detudi za\xc4\x8detek pogodbe manjka."